**Dôvodová správa**

Predložený návrh v § 2 ods. 1 Všeobecne záväzného nariadenia č. 26, ktorým sa vyhradzujú miesta a ustanovujú podmienky na umiestňovanie volebných plagátov počas volebnej kampane na verejných priestranstvách Mestskej časti Košice-Sídlisko KVP, vypúšťa maloplošné informačné zariadenia mestskej časti a tieto nahrádza plochou, ktorá bude umiestnená na opornom múre pri vstupe do budovy miestneho úradu zo Zombovej ulice.

Dôvodom predloženia tohto návrhu sú skúsenosti z posledných konaných volieb, ktoré ukázali, že tieto maloplošné reklamné zariadenia svojou veľkosťou neposkytujú dostatočne vhodný priestor k zabezpečeniu zákonom stanovenej zásady rovnosti.

Na základe schválenej zmeny nariadenia, mestská časť zriadi jednu veľkú plochu na viditeľnom mieste pri vstupe do budovy miestneho úradu, na ktorej pridelí každému zaregistrovanému subjektu (politickej strane, politickému hnutiu alebo ich koalícií a nezávislému kandidátovi) v súlade so zásadou rovnosti – rovnako veľkú plochu označenú číslom. Táto plocha bude slúžiť na účely umiestňovania volebných plagátov počas volebnej kampane.

V zmysle § 6 ods. 3 zákona SNR č. 369/1990 Zb. o obecnom zriadení v znení neskorších predpisov, bol tento návrh na zmenu a doplnenie všeobecne záväzného nariadenia zverejnený vyvesením na úradnej tabuli a webovej stránke mestskej časti v termíne od 17.07.2017, čím bola splnená zákonná podmienka jeho zverejnenia pred rokovaním miestneho zastupiteľstva.

Na prijatie zmeny a doplnenia tohto nariadenia je potrebný súhlas 3/5 väčšiny prítomných poslancov.

Spracovala

JUDr. Magdaléna Balážová

Právne oddelenie